คณะกรรมการกำกับกิจการพลังงาน มีมติปรับลดค่าอัตราค่าไฟฟ้างวดที่ 2 รอบบิลเรียกเก็บเดือน พ.ค. - ส.ค. 66 อยู่ที่ 4.70 บาทต่อหน่วย มีผลทันที โดยไม่ต้องเปิดรับฟังความคิดเห็นอีกครั้ง
นายคมกฤช  ตันตระวาณิชย์  เลขาธิการสำนักงานคณะกรรมการกำกับกิจการพลังงาน (สำนักงาน กกพ.) ในฐานะโฆษก กกพ. เปิดเผยว่า ที่ประชุมคณะกรรมการ กกพ.นัดพิเศษในวันนี้ (24 เม.ย.) ได้พิจารณามติที่ประชุมคณะอนุกรรมการกำกับดูแลอัตราค่าไฟฟ้า ไม่ขัดข้องข้อเสนอของการไฟฟ้าฝ่ายผลิตแห่งประเทศไทย (กฟผ.) ในการรับภาระยืดหนี้การชำระค่าไฟฟ้า ซึ่งเป็นข้อเสนอที่เป็นประโยชน์ต่อผู้ใช้ไฟฟ้า และกฟผ. สามารถบริการจัดการสภาพคล่องได้ จากการปรับลดค่าเรียกเก็บสะสม (ค่า Accumulate Factor: AF) ในรอบเดือนพฤษภาคม - สิงหาคม 2566 จาก 34.9 สตางค์ต่อหน่วยอยู่ที่ 27.82 สตางค์ต่อหน่วย ส่งผลให้อัตราค่าไฟฟ้าขายปลีกเฉลี่ยที่เรียกเก็บจากผู้ใช้ไฟฟ้าที่เรียกเก็บงวดที่ 2 ปี 2566 รอบบิลเดือนพฤษภาคม - สิงหาคมนี้ ลดลง อยู่ที่ 4.70 บาทต่อหน่วย จากมติเดิมที่ 4.77 บาทต่อหน่วย ซึ่งลดลงอีก 2 สตางค์ต่อหน่วยจากรอบบิลปัจจุบัน ที่เรียกเก็บ 4.72 บาทต่อหน่วย สำหรับผลการพิจารณาจากที่ประชุม กกพ. ในครั้งนี้มีผลทันที โดยไม่ต้องเปิดรับฟังความคิดเห็นอีกครั้งเนื่องจากสมมติฐานที่ใช้ในการคำนวณสูตรค่าไฟฟ้าผันแปรอัตโนมัติ (เอฟที) ไม่เปลี่ยนไปจากการพิจารณาก่อนหน้านี้ ซึ่งทันงวดบิลเดือนพฤษภาคมนี้อย่างแน่นแน ส่วนขั้นตอนหลังจากนี้ สำนักงาน กกพ. จะทำหนังสือแจ้งไปยัง กฟผ. การไฟฟ้านครหลวง (กฟน.) และการถไฟฟ้าส่วนภูมิภาค (กฟภ.)เพื่อเป็นแนวทางปฏิบัติที่ชัดเจน  อย่างไรก็ตาม การพิจารณาในครั้งนี้ ทำให้ การเรียกเก็บค่า AF สะสมลดลงกว่า 4,600 ล้านบาททั้งนี้ปัจจุบัน กฟผ. ยังคงมีภาระหนี้สะสมอยู่กว่า 150,000 ล้านบาท